## *Projekts*

2014.gada \_\_.\_\_\_\_\_\_\_\_ Noteikumi Nr.\_\_\_\_\_

Rīgā (prot.Nr.\_\_ \_\_.§)

**Atbalstāmo investīciju projekta apstiprināšanas un īstenošanas kārtība**

Izdoti saskaņā ar likuma

„Par uzņēmumu ienākuma nodokli”

27.panta 10.punktu

**I. Vispārīgie jautājumi**

1. Noteikumi nosaka kārtību, kādā iesniedzams un vērtējams investīciju projekta pieteikums atbalstāmo investīciju projekta (turpmāk – projekts) statusa iegūšanai, piemērojami nosacījumi nodokļa atlaides piemērošanai un apvienošanai ar citu atbalstu, kā arī tiek sniegta informācija Ekonomikas ministrijai par projekta īstenošanu.

2. Saskaņā ar šiem noteikumiem iesniegt projekta pieteikumu ir tiesīgas Latvijā reģistrētas komercsabiedrības un ārvalstu komercsabiedrības, kuras reģistrētas Latvijā kā nodokļu maksātāji (turpmāk – projekta iesniedzējs).

3. Likuma „Par uzņēmumu ienākuma nodokli” 17.2 pantā noteiktā uzņēmumu ienākuma nodokļa atlaide (turpmāk – nodokļa atlaide) piemērojama saskaņā ar Komisijas 2014.gada 17.jūnija Regulu (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (dokuments attiecas uz EEZ) (turpmāk – Komisijas Regula Nr.651/2014).

4. Sīkās (mikro), mazās un vidējās komercsabiedrības ir komercsabiedrības, kas atbilst Komisijas Regulas Nr.651/2014 1.pielikumā noteiktajai definīcijai.

5. Lielās komercsabiedrības ir komercsabiedrības, kas atbilst Komisijas Regulas Nr.651/2014 2.panta 24.punktā noteiktajai definīcijai.

6. Ja projekta iesniedzējs darbojas nozarēs, kas nav minētas likuma „Par uzņēmumu ienākuma nodokli” 17.2 panta astotajā daļā (turpmāk – neatbalstāmās nozares), nodokļa atlaidi drīkst piemērot tikai tad, ja tiek skaidri nodalītas sākotnējo ilgtermiņa ieguldījumu (turpmāk – ieguldījumi) izmaksas un finanšu plūsmas, nodrošinot, ka darbības neatbalstāmās nozarēs negūst labumu no piešķirtās nodokļa atlaides.

**II. Pieteikuma sagatavošana un iesniegšana**

7. Lai iegūtu atbalstāmā investīciju projekta statusu, projekta iesniedzējs Ekonomikas ministrijā iesniedz:

7.1. aizpildītu projekta pieteikuma veidlapu (1.pielikums);

7.2. papildus iesniedzamos dokumentus:

7.2.1. biznesa plānu, kurš ietver šo noteikumu 5.pielikumā ietverto informāciju (pēc projekta iesniedzēja ieskatiem biznesa plāns var tikt papildināts ar citu informāciju) un pamato projekta atbilstību šo noteikumu 3.pielikumā ietvertajiem atbilstības un kvalitātes kritērijiem;

7.2.2. operatīvo finanšu pārskatu par laikposmu līdz pēdējam noslēgtajam mēnesim, kas projekta pieteikuma iesniegšanas dienā nedrīkst būt vecāks par diviem mēnešiem;

7.2.3. deklarāciju par projekta iesniedzēja atbilstību sīkajai (mikro), mazajai vai vidējai komercsabiedrības kategorijai, kas nosaka komercsabiedrību deklarēšanas kārtību atbilstoši mazajai (sīkajai (mikro)) vai vidējai komercsabiedrībai (ja projekta iesniedzējs šo noteikumu ietvaros pretendē uz nodokļa atlaidi saskaņā ar sīkajām (mikro), mazajām un vidējām komercsabiedrībām noteiktajām prasībām). Lai noteiktu projekta iesniedzēja statusu, tiek ņemti vērā tikai dati par pēdējo noslēgto finanšu gadu. Ja projekta iesniedzējam finanšu gads nav noslēgts, tiek ņemti vērā dati no operatīvā finanšu pārskata.

8. Ja papildus iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

9. Projekta pieteikumu var iesniegt papīra formā vai elektroniska dokumenta veidā. Projekta pieteikumu papīra formā var iesniegt personīgi Ekonomikas ministrijā vai nosūtīt pa pastu ierakstītā vēstulē. Projekta pieteikumu elektroniska dokumenta veidā var iesniegt personīgi Ekonomikas ministrijā, nosūtīt pa pastu vai nosūtīt uz Ekonomikas ministrijas elektroniskā pasta adresi (pasts@em.gov.lv).

10. Ja projekta pieteikumu iesniedz papīra formā, to iesniedz divos eksemplāros (oriģināls un kopija). Katru projekta pieteikuma eksemplāru iesniedz cietos vākos, caurauklotu, ar secīgi sanumurētām lapām, uz pēdējās lapas aizmugurē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta pieteikuma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts. Uz oriģināleksemplāra pirmās lapas ir norāde "Oriģināls", uz kopijas pirmās lapas – norāde "Kopija".

11. Ja projekta pieteikumu iesniedz papīra formā, projekta iesniedzējs triju darbdienu laikā pēc projekta pieteikuma iesniegšanas iesniedz Ekonomikas ministrijā elektroniski vai nosūta uz elektroniskā pasta adresi (pasts@em.gov.lv) aizpildītu projekta pieteikuma veidlapu un biznesa plānu *DOC, XLS* vai *PDF* datņu formātā.

12. Ja projekta pieteikumu iesniedz elektroniska dokumenta veidā, tas atbilst šādām prasībām:

12.1. projekta pieteikums ir izstrādāts un noformēts atbilstoši elektronisko dokumentu apriti regulējošo normatīvo aktu prasībām;

12.2. projekta pieteikums ir izstrādāts *DOC, XLS, PDF* vai *JPG* datņu formātā;

12.3. projekta pieteikuma veidlapa un papildus iesniedzamo dokumentu oriģināli ir parakstīti katrs atsevišķi ar to autora drošu elektronisko parakstu un apliecināti ar laika zīmogu pirms projektu pieteikumu iesniegšanas beigu termiņa. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar projekta iesniedzēja drošu elektronisko parakstu un laika zīmogu pirms projektu pieteikumu iesniegšanas beigu termiņa.

13. Ja projekta pieteikumu iesniedz personīgi, par projekta pieteikuma iesniegšanas laiku uzskatāms Ekonomikas ministrijas zīmogā norādītais saņemšanas datums un laiks.

14. Projekta pieteikumu var iesniegt līdz 2020.gada 1.oktobrim. Projekta pieteikumu, kuram nepieciešama saskaņošana ar Eiropas Komisiju atbilstoši šo noteikumu 34.punktam, var iesniegt līdz 2020.gada 1.janvārim.

**III. Piemērojamie nosacījumi nodokļa atlaides apvienošanai ar citu atbalstu**

15. Šajā nodaļā minētie nosacījumi attiecināmi tikai uz gadījumiem, ja projekta iesniedzējs nodokļa atlaidi viena un tā paša projekta ietvaros plāno apvienot ar citas atbalsta programmas vai individuālā atbalsta projekta ietvaros plānoto atbalstu (turpmāk – komercdarbības papildu atbalsts).

16. Ja projekta iesniedzējs komercdarbības papildu atbalstu ir saņēmis (par komercdarbības papildu atbalsta saņemšanu uzskata dienu, kad attiecīgais atbalsta sniedzējs ir pieņēmis lēmumu par komercdarbības papildu atbalsta piešķiršanu) pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās:

16.1. projekta iesniedzējs informē par to Ekonomikas ministriju, iesniedzot informāciju atbilstoši šo noteikumu 2.pielikumam, vienlaikus apliecinot, ka projekts, par kuru saņemts komercdarbības papildu atbalsts, nav uzsākts;

16.2. Ekonomikas ministrija izvērtē saskaņā ar šo noteikumu 16.1.apakšpunktu iesniegto informāciju un 10 darbdienu laikā paziņo projekta iesniedzējam par iespējām apvienot nodokļa atlaidi ar komercdarbības papildu atbalstu, norādot maksimāli pieļaujamos procentus, kādus drīkst sasniegt nodokļu atlaižu summa attiecībā pret ieguldījumu summu;

16.3. Ekonomikas ministrija šo noteikumu 32.punktā minētajos gadījumos Ministru kabineta rīkojuma projektā par projekta atbalstīšanu iekļauj nosacījumus par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret ieguldījumu summu.

17. Ja projekta iesniedzējs plāno saņemt komercdarbības papildu atbalstu, bet nav to saņēmis pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās (plāno saņemt komercdarbības papildu atbalstu):

17.1. projekta iesniedzējs informē par to Ekonomikas ministriju, iesniedzot informāciju atbilstoši šo noteikumu 2.pielikumam, vienlaikus apliecinot, ka projekts, par kuru plānots saņemt komercdarbības papildu atbalsts, nav uzsākts;

17.2. Ekonomikas ministrija šo noteikumu 32.punktā minētajos gadījumos Ministru kabineta rīkojuma projektā par projekta atbalstīšanu norāda nodokļa atlaides procentuālo apmēru no ieguldījumu summas, kas noteikts atbilstoši likuma „Par uzņēmumu ienākuma nodokli” 17.2 panta pirmajai daļai (izņemot gadījumus, kas noteikti šo noteikumu 19.punktā);

17.3. projekta iesniedzējs pēc komercdarbības papildu atbalsta saņemšanas piecu darbdienu laikā informē par to Ekonomikas ministriju, iesniedzot informāciju atbilstoši šo noteikumu 2.pielikumam;

17.4. Ekonomikas ministrija informē projekta iesniedzēju par iespējām apvienot nodokļa atlaidi ar saņemto komercdarbības papildu atbalstu, norādot maksimāli pieļaujamos procentus, kādus drīkst sasniegt nodokļa atlaižu summa attiecībā pret ieguldījumu summu, ja tiek konstatēts, ka informācija, kas saņemta saskaņā ar šo noteikumu 17.1.apakšpunktu, nesakrīt ar informāciju, kas saņemta saskaņā ar šo noteikumu 17.3.apakšpunktu (saņemtais komercdarbības papildu atbalsts nesakrīt ar plānoto komercdarbības papildu atbalstu) un komercdarbības papildu atbalsts saņemts pēc projekta pieteikuma iesniegšanas Ekonomikas ministrijā, bet pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās.

18. Ja pēc likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās tiek konstatēts, ka nodokļa atlaide kopā ar saņemto komercdarbību papildu atbalstu pārsniedz likuma „Par uzņēmumu ienākuma nodokli” 17.2 panta pirmās prim trīs daļas 2.punktā vai pirmās prim četri daļas 2.punktā noteikto maksimāli pieļaujamo reģionālā atbalsta intensitāti, Ekonomikas ministrija sagatavo un iesniedz Ministru kabinetā Ministru kabineta rīkojuma projektu par likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma atcelšanu.

19. Projekta iesniedzējam pirms likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās uz iesnieguma pamata ir tiesības lūgt Ekonomikas ministriju Ministru kabineta rīkojuma projektā noteikt samazinātu nodokļu atlaides procentuālo apmēru.

20. Ja projekta iesniedzējs pēc likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās, vēlas samazināt Ministru kabineta rīkojumā noteikto nodokļu atlaides procentuālo apmēru, tas sagatavo un iesniedz Ekonomikas ministrijā jaunu projekta pieteikumu, kas tiek vērtēts šo noteikumu noteiktajā kārtībā. Iepriekš izdotais likuma „Par uzņēmumu ienākuma nodokli” 17.2 panta ceturtās daļas 6.punktā minētais Ministru kabineta lēmums tiek atcelts.

**IV. Projektu pieteikumu vērtēšana un lēmumu pieņemšana**

21. Projektu pieteikumus vērtē ekonomikas ministra izveidota komisija.

22. Komisijas priekšsēdētājs ir Ekonomikas ministrijas valsts sekretārs. Komisijas sastāvā ir divi pārstāvji no Ekonomikas ministrijas un pa vienam pārstāvim no Finanšu ministrijas, Labklājības ministrijas, Satiksmes ministrijas, Vides aizsardzības un reģionālās attīstības ministrijas, Zemkopības ministrijas, Valsts ieņēmumu dienesta un Latvijas Investīciju un attīstības aģentūras.

23. Komisijas sekretariāta funkcijas pilda Ekonomikas ministrija.

24. Komisijai ir tiesības:

24.1. pieaicināt ekspertus ar padomdevēja tiesībām ;

24.2. pieaicināt projekta iesniedzēja pārstāvjus projekta prezentēšanai.

25. Komisijas darbību nosaka ekonomikas ministra apstiprināta kārtība.

26. Komisija projekta pieteikumu vērtē atbilstoši šo noteikumu 3.pielikumā minētajiem atbilstības, administratīvajiem un kvalitātes kritērijiem.

27. Kritēriju vērtēšanas secība:

27.1. vispirms vērtē projekta pieteikuma atbilstību šo noteikumu 3.pielikuma 2.7.apakšpunktā minētajam kritērijam. Ja projekta pieteikums neatbilst šim kritērijam, tā vērtēšanu neturpina;

27.2. ja projekta pieteikums atbilst šo noteikumu 3.pielikuma 2.7.apakšpunktā minētajam kritērijam, vērtē tā atbilstību šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem;

27.3. ja projekta pieteikums neatbilst šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem, komisija var lūgt precizēt projekta pieteikumu;

27.4. ja projekta pieteikums atbilst šo noteikumu 3.pielikuma 2.1., 2.2., 2.3., 2.4., 2.5., 2.6., 2.8. un 2.9.apakšpunktā minētajiem kritērijiem, vērtē tā atbilstību šo noteikumu 3.pielikuma 1.punktā minētajiem atbilstības kritērijiem. Ja projekta pieteikums neatbilst šiem kritērijiem, tā vērtēšanu neturpina;

27.5. ja projekta pieteikums atbilst šo noteikumu 3.pielikuma 1.punktā minētajiem kritērijiem, vērtē tā atbilstību šo noteikumu 3.pielikuma 3.punktā minētajiem kvalitātes kritērijiem.

27.6. ja komisijas rīcībā nav pietiekami daudz informācijas, lai projekta pieteikumu izvērtētu atbilstoši šo noteikumu 3.pielikumā minētajiem atbilstības, administratīvajiem un kvalitātes kritērijiem, komisija var lūgt iesniegt papildu informāciju par projektu.

28. Projekta iesniedzējs papildus informāciju par projektu iesniedz Ekonomikas ministrijā 15 darbdienu laikā pēc komisijas rakstiska pieprasījuma.

29. Ja pēc papildus informācijas par projektu iesniegšanas, komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3.pielikumā minētajiem atbilstības kritērijiem, uzskata, ka projekta pieteikums neatbilst attiecīgajam atbilstības kritērijam.

30. Ja pēc papildus informācijas par projektu iesniegšanas, komisijas rīcībā nav pietiekami daudz informācijas, lai izvērtētu projekta pieteikuma atbilstību kādam no šo noteikumu 3.pielikumā minētajiem kvalitātes kritērijiem, komisija attiecīgajā kvalitātes kritērijā piešķir zemāko vērtējumu.

31. Projekta pieteikuma vērtēšanu neturpina, ja:

31.1. projekta iesniedzējs noteiktajā termiņā neiesniedz Ekonomikas ministrijā precizēto projekta pieteikumu un papildus nepieciešamos dokumentus;

31.2. projekta iesniedzējs uz iesnieguma pamata lūdz pārtraukt projekta pieteikuma vērtēšanu.

32. Ja projekta pieteikums atbilst šo noteikumu 3.pielikuma 1. un 2.punktā minētajiem kritērijiem un saskaņā ar šo noteikumu 3.pielikuma 3.punktā minētajiem kvalitātes kritērijiem ir ieguvis vismaz 35 punktus, Ekonomikas ministrija sagatavo Ministru kabineta rīkojuma projektu par projekta atbalstīšanu (tajā iekļaujot arī nosacījumus par maksimāli pieļaujamiem procentiem, kādus drīkst sasniegt nodokļa atlaižu summa attiecībā pret ieguldījumu summu, ja projekta iesniedzējs nodokļa atlaidi viena un tā paša projekta ietvaros plāno apvienot ar komercdarbības papildu atbalstu), izvērtē projekta paredzamo ietekmi uz valsts ekonomiku atbilstoši likuma „Par uzņēmumu ienākuma nodokli” 17.2 panta ceturtās daļas 6.punktam un izvērtējumu kopā ar projekta pieteikumu iesniedz Ministru kabinetā.

33. Ja projekta pieteikums neatbilst šo noteikumu 3.pielikuma 1. un 2.punktā minētajiem kritērijiem vai saskaņā ar šo noteikumu 3.pielikuma 3.punktā minētajiem kvalitātes kritērijiem nav ieguvis vismaz 35 punktus, Ekonomikas ministrija sagatavo Ministru kabineta rīkojuma projektu par atteikumu atbalstīt projektu un kopā ar projekta pieteikumu iesniedz Ministru kabinetā.

34. Ja projekta ietvaros plānotās ieguldījumu izmaksas pārsniedz 100  miljonus *euro*, Ekonomikas ministrija par konkrēto projektu sagatavo informatīvo ziņojumu un iesniedz Ministru kabinetā konceptuāla atbalsta saņemšanai. Pēc konceptuāla atbalsta saņemšanas par plānoto lielo atbalstāmo investīciju projektu Ekonomikas ministrija atsevišķi paziņo Eiropas Komisijai un šo noteikumu 33.punktā minētos dokumentus sagatavo tikai pēc Eiropas Komisijas lēmuma saņemšanas par atbalsta saderību ar Līguma par Eiropas Savienības darbību 107.pantu.

**V. Informācijas sniegšana par projekta īstenošanu**

35. Projekta iesniedzējs, kura projektu Ministru kabinets ir atbalstījis, pēc projekta īstenošanas, bet pirms nodokļa atlaides piemērošanas, iesniedz Ekonomikas ministrijā informāciju par visiem projekta ietvaros veiktajiem ieguldījumiem un to ietekmi uz projekta iesniedzēja saimniecisko darbību (4.pielikums). Šo noteikumu 4.pielikuma 3.punktā minēto informāciju iesniedz vēl trīs gadus pēc projekta īstenošanas.

36. Projekta iesniedzējs, sniedzot šo noteikumu 4.pielikuma 1.punktā minēto informāciju:

36.1. projekta ietvaros veikto ieguldījumu izmaksu pozīcijās iekļauj tikai tos ieguldījumus, kas ir faktiski veikti, saistīti ar projekta īstenošanu un identificējami iesniegtajā projekta pieteikumā;

36.2. nodrošina, ka sniegtā informācija par visām ieguldījumu izmaksu pozīcijām ir identificējama projekta iesniedzēja attaisnojošos dokumentos.

37. Ekonomikas ministrija pēc šo noteikumu 35.punktā minētās informācijas saņemšanas:

37.1. izvērtē projekta ietvaros veikto ieguldījumu atbilstību iesniegtajam projekta pieteikumam;

37.2. ja projekta iesniedzēja projekta ietvaros veiktie ieguldījumi atbilst iesniegtajam projekta pieteikumam, nosūta attiecīgu informāciju Valsts ieņēmumu dienestam, vienlaikus par to informējot projekta iesniedzēju;

37.3. ja projekta iesniedzēja projekta ietvaros veiktie ieguldījumi neatbilst iesniegtajam projekta pieteikumam vai trūkst informācijas to atbilstības izvērtēšanai, lūdz projekta iesniedzēju iesniegt papildus informāciju, kas pamatotu to atbilstību iesniegtajam projekta pieteikumam;

37.4. ja pēc papildus informācijas saņemšanas tiek konstatēta projekta ietvaros veikto ieguldījumu neatbilstība iesniegtajam projekta pieteikumam, tās tiek atzītas par ieguldījumu neattiecināmām izmaksām. Ekonomikas ministrija nodala projekta ieguldījumu attiecināmās un neattiecināmās izmaksas un nosūta attiecīgu informāciju Valsts ieņēmumu dienestam, vienlaikus par to informējot projekta iesniedzēju. Projekta iesniedzējs uzņēmumu ienākuma nodokļa deklarācijā iekļauj tikai projektā ietverto ieguldījumu attiecināmās izmaksas.

38. Valsts ieņēmumu dienests šo noteikumu 37.2. un 37.4.apakšpunktos minēto informāciju izmanto nodokļa atlaides piemērošanas uzraudzības pasākumu īstenošanai atbilstoši normatīvajos aktos noteiktajai kompetencei.

39. Valsts ieņēmumu dienests katru gadu līdz 1.oktobrim iesniedz Ekonomikas ministrijā informāciju par piešķirtajām nodokļa atlaidēm projekta ietvaros veiktajiem ieguldījumiem.

40. Pēc Ministru kabineta lēmuma spēkā stāšanās, bet pirms projekta īstenošanas termiņa beigām, projekta iesniedzējs nosūta Ekonomikas ministrijai informāciju par jebkurām plānotām izmaiņām projektā, nepieciešamības gadījumā precizējot šo noteikumu 1.pielikuma 2.6.apakšpunktā minēto informāciju.

41. Ja plānotās izmaiņas projektā ir būtiskas, tās nepieciešams rakstiski saskaņot ar Ekonomikas ministriju. Lēmumu par projektā plānoto būtisko izmaiņu atbalstīšanu vai noraidīšanu pieņem šo noteikumu 21.punktā minētā komisija atbilstoši ekonomikas ministra apstiprinātajai kārtībai. Par būtiskām izmaiņām projektā uzskata izmaiņas, kas rada neatbilstību šo noteikumu 3.pielikuma 1.punktā minētajiem atbilstības kritērijiem vai pazemina vērtējumu šo noteikumu 3.pielikuma 3.punktā minētajos kvalitātes kritērijos.

42. Ekonomikas ministrijai, izvērtējot šo noteikumu 40.punktā minēto informāciju, ir tiesības uzsākt šo noteikumu 41.punktā minēto saskaņošanas procedūru, 10 darbdienu laikā par to informējot projekta iesniedzēju.

43. Ja plānotās izmaiņas projektā paredz palielināt sākotnēji projektā paredzēto ieguldījumu summu, ieguldījumu summas pārsnieguma daļa tiek atzīta par projekta ieguldījumu neattiecināmām izmaksām.

44. Ekonomikas ministrija publicē savā mājaslapā informāciju atbilstoši Komisijas Regulas Nr.651/2014 devītā panta 1. un 4. punktam, kā arī nodrošina šīs informācijas pieejamību 10 gadus, skaitot no likuma „Par uzņēmumu ienākuma nodokli” 17.2 panta ceturtās daļas 6.punktā minētā Ministru kabineta lēmuma spēkā stāšanās dienas.

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretārs M.Lazdovskis

10.11.2014. 08:01

2378

E.Fernāts

67013053, Edmunds.Fernats@em.gov.lv